Det krævede en del arbejde for arkæologerne at få knogler og kranier ud af jordlaget, som var meget hårdt. Foto: Museum Nordsjælland

Send til din ven. X Artiklen: 10.000 år gamle urokser fundet i sø Modtagerens email * : Din e-mail * : Dit navn * : Evt. kommentar: *) skal udfyldes.

10.000 år gamle urokser fundet i sø

Nordsjælland - 27. december 2017 kl. 04:15 Af Michael Degn Kontakt redaktionen

Det hører til de absolutte sjældenheder, at urokser dukker frem af jorden. Ikke desto mindre er det netop det, arkæologerne på Nordsjællands Museum mener at have fundet i den tørlagte Søborg Sø nær Gilleleje, skriver Frederiksborg Amts Avis.

- Det er to unge urokser, som er mellem 10.000 og 11.000 år gamle. Vi kan se, at der har boet nogen, som måske har ofret dem. Det er et sjældent fund og virkelig unikt, siger Esben Aarsleff, der er arkæolog og afdelingschef i Museum Nordsjælland.

Uroksen var noget større end nutidens tamkvæg men uddøde i det meste af Danmark for mellem 7000 og 7500 år siden. I Jylland klarede den sig dog helt frem til for 2500 år siden. De mest kendte fund blev gjort i 1983 og 1904 i nærheden af Vig på Odsherred, hvor der blev fundet to hele skeletter af urokser.

Det nye fund består er to kranier, noget af rygsøjlen samt lemmeknogler, hvilket nu er sendt til undersøgelse hos Statens Naturhistoriske Museum. Her skal en kulstof 14-prøve dokumentere, at der rent faktisk er tale om urokser og ikke bare almindeligt kvæg fra forrige århundrede.

- Der er tale om to kalve, hvor den ene er nogle måneder gammel og den anden er nogle år gamle. Størrelsen på kranierne og det, at de er meget kraftige gør, at det kan være urokser, siger Kristian Murphy Gregersen, kurateringsassistent på Statens Naturhistoriske Museum.

Kulstof 14-prøven forventes klar om et halvt års tid.